Torsdag var en ekstra god arbejdsdag for Jimmi Toft Christensen og hans kollegaer ved Danske Fragtmænd. Ved formiddagstid blev der nemlig indgået en ny overenskomst for chauffører, lagermedarbejdere og havneansatte. - Jeg synes jo, at det er fint, fordi den falder ud til det arbejdende folks fordel den her gang. Seks kroner ekstra i timen det næste år. Det, synes jeg da, er okay, siger Jimmi Toft Christensen, der er voksenelev ved Danske Fragtmænd. Aftalen giver de ansatte seks kroner ekstra i lønningsposen i timen per 1. marts 2023, og de får yderligere 5,75 kroner ekstra fra 1. marts 2024. Desuden skal arbejdsgiverne fremover indbetale to procent mere til medarbejdernes pensionsopsparing. Se de centrale punkter i aftalen Jimmi Toft Christensen har arbejdet hos Danske Fragtmænd i knap fire år. Selvom han gerne så, at arbejdsgiverne betalte medarbejderne endnu mere i pension, og at lærlingene fik endnu mere i løn, så har han det godt, hvor han er. - Jeg tager gerne fire år mere, siger han. Video: Se indslaget herunder Fejres med sjus Han er langt fra den eneste, der glæder sig over aftalen. I Stark i Aalborg har de svært ved at skjule deres begejstring. - Det er en aftale, der er i hvert fald for mig bliver svær at stemme nej til. Det er et resultat, der er omkring det, jeg havde håbet på, og i hvert fald bedre end det jeg havde forventet, siger fællestillidsrepræsentant i Stark Aalborg, Dennis Bruun. Da TV2 Nord besøger lagermedarbejderen torsdag eftermiddag, har han fortsat ikke hørt en kollega være utilfreds med aftalen. Der er snarere feststemning. - Jeg havde en kollega, der mente, at han skulle hjem at have en sjus at fejre det her med, så det vidner om, at det bliver taget godt imod, siger han. Det var 3F og Dansk Industri, der nåede til enighed om overenskomsten onsdag aften. Aftalen skal nu sendes til afstemning blandt medlemmerne på transportområdet. Her skal den stemmes igennem, før den officielt kan træde i kraft.

Referat:
Transportansatte kan se frem til en stigning i månedslønnen på 3150 kroner plus ekstra penge på fritvalgskontoen.